路作茅齋成有詩次其韻
作者：劉摰
朝代：宋

paragraphs: 鬋予會到岡，心休境自適。
丈室居士家，環堵儒者宅。
常令小博山，一種裊餘碧。
燕雀來賀否，應笑簷牖窄。
跬步是清溪，間可就泉石。
庭花秋娟娟，窗月夜寂寂。
燈火亦可親，隱几對方冊。
不爲寒輟冬，窮居忌矯激。
可大亦可小，人或未知識。
戲問廣廈人，誰思萬里客。